Sam Smith kom na SASam Smith. Foto: Facebook Die Grammy-bekroonde Britse sanger Sam Smith kom volgende jaar na Suid-Afrika. Big Concerts het Dinsdagoggend aangekondig dat Smith Suid-Afrika in April op sy “Thrill of it All”-toer sal besoek. Smith se debuutalbum, The Lonely Hour, is in 2014 uitgereik en meer as 13 miljoen eksemplare van dié album is reeds verkoop. Die album sluit die treffer “Stay With Me” in wat vir hom ses Grammy-benoemings besorg het waarvan hy vier gewen het. Smith is ook al met verskeie Brit-toekennings bekroon en die liedjie “Writing’s on the Wall” vir die James Bond-rolprent Spectre in 2015 het hom ŉ Golden Globe-toekenning en ŉ Oscar besorg. Van sy jongste album, The Thrill of It All, is reeds meer as vier miljoen eksemplare verkoop. Smith sal op 13 en 14 April in die Ticketpro Dome in Johannesburg optree waarna hy op 16 en 17 April in die Grand Arena in Kaapstad sal optree. Kaartjies is van 09:00 op 30 Augustus te koop. Besoek www.bigconcerts.co.za vir meer inligting.